DA Den Europæiske Unions Tidende L 268/40

KOMMISSIONENS AFGØRELSE

af 8. oktober 2010

om fravigelse fra beslutning 92/260/EØF og 2004/211/EF for så vidt angår midlertidig indførsel af visse registrerede hingste, der skal deltage i ridekonkurrencerne i forbindelse med de forolympiske testkonkurrencer i 2011, De Olympiske Lege eller De Paralympiske Lege i 2012 i Det Forenede Kongerige

(meddelt under nummer K(2010) 6854)

(EØS-relevant tekst)

(2010/613/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets direktiv (EØF) 90/426/EØF af 26. juni 1990 om dyresundhedsmæssige betingelser for enhovede dyrs bevægelser og indførsel af enhovede dyr fra tredjelande (1), særlig artikel 19, nr. ii), og

ud fra følgende betragtninger:

(1) I Kommissionens beslutning 92/260/EØF af 10. april 1992 om dyresundhedsmæssige betingelser og udstedelse af sundhedscertifikat for midlertidig indførsel af registrerede heste (2) opdeles tredjelande, hvorfra midlertidig indførsel af registrerede heste til Unionen skal tillades, i særlige sundhedskategorier med henblik på anvendelse af de relevante modeller til sundhedscertifikater, der findes i bilag II til beslutningen. Nærværende afgørelse indeholder bestemmelser om sikring af, at ukastrerede hingste, der er over 180 dage gamle, ikke udgør nogen risiko for så vidt angår equin viral arteritis.

(2) I Kommissionens beslutning 2004/211/EF af 6. januar 2004 om listen over tredjelande og dele af tredjelande, hvorfra medlemsstaterne tillader import af levende dyr af hestefamilien samt sæd, æg og embryoner fra dyr af hestefamilien (3) er der fastsat en liste over tredjelande og dele heraf, hvorfra medlemsstaterne skal tillade midlertidig indførsel af registrerede heste, ligesom der fastsættes betingelser for indførsel af dyr af hestefamilien fra tredjelande.

(3) Sommerlegene i forbindelse med den XXX olympiade (i det følgende benævnt »De Olympiske Lege«) afholdes i London, Det Forenede Kongerige, fra den 27. juli til den 12. august 2012 og efterfølges af de XIV paralympiske sommerlege (i det følgende benævnt »De Paralympiske Lege«) fra den 29. august til den 9. september 2012. Ridekonkurrencerne er en integrerende del af De Olympiske Lege og De Paralympiske Lege i 2012, og forud herfor afholdes der ridekonkurrencer i forbindelse med den forolympiske testkonkurrence fra den 4. til den 10. juli 2011, der forventes at blive en tostjernet international konkurrence i ridebanespringning.

(4) Registrerede heste, der deltager i ridekonkurrencerne under den forolympiske testkonkurrence, De Olympiske Lege og De Paralympiske Lege, vil være under veterinært tilsyn af de kompetente myndigheder i Det Forenede Kongerige og arrangøren Det Internationale Rideforbund (FEI).

(5) Visse registrerede hingste, der har kvalificeret sig til deltagelse i disse ridekonkurrencer på højt niveau, opfylder ikke nødvendigvis kravene i beslutning 92/260/EØF og 2004/211/EF for så vidt angår equin viral arteritis. Disse krav bør derfor fraviges for ukastrerede registrerede hingste, der midlertidigt indføres til disse sportsarrangementer. I forbindelse med fravigelsen bør der fastsættes dyresundhedsbetingelser og bestemmelser om udstedelse af sundhedscertifikat for at undgå risikoen for spredning af equin viral arteritis gennem avl eller sædopsamling.

(6) Da equin viral arteritis er en anmeldelsespligtig sygdom i Sydafrika, som der ikke er indberettet tilfælde af siden 2001, og som er underkastet kontrol i det pågældende land, er det unødvendigt at udvide fravigelsen til at omfatte heste, der ledsages af et sundhedscertifikat i overensstemmelse med model »F« i bilag II til beslutning 92/260/EØF.

(7) Kravene vedrørende veterinærkontrol af dyr, der indføres fra tredjelande, er fastsat i Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande (4).

(8) Det integrerede veterinærinformationssystem Traces, der er udviklet i henhold til Kommissionens beslutning 2003/623/EF af 19. august 2003 om udvikling af et integreret veterinærinformationssystem (Traces) (5), har betydet en standardisering af anmeldelses- og kontroldokumenterne, således at de indsamlede data kan forvaltes og behandles på en sådan måde, at sundhedssikkerheden i Den Europæiske Union øges. Kommissionen har derfor vedtaget forordning (EF) nr. 282/2004 af 18. februar 2004 om et dokument til anmeldelse og veterinærkontrol af dyr, der føres ind i Fællesskabet fra tredjelande (6).

(9) Ved Kommissionens beslutning 2004/292/EF af 30. marts 2004 om anvendelse af Traces-systemet (7) blev der oprettet en fælles elektronisk database (i det følgende benævnt »Traces«) til overvågning af dyrs bevægelser i Den Europæiske Union og fra tredjelande, ligesom beslutningen indeholder alle referencedata vedrørende handel med sådanne varer.

(10) I Kommissionens forordning (EF) nr. 599/2004 af 30. marts 2004 om en model for certifikat og erklæring om kontrol i forbindelse med samhandel inden for Fællesskabet med dyr og animalske produkter (8) er der fastsat bestemmelser om de certifikater, der skal anvendes til identifikation af sendinger, og som skal kunne forbindes med de dyresundhedscertifikater, der har ledsaget dyret til grænsekontrolstedet ved indgangsstedet til Den Europæiske Union.

(11) I Kommissionens beslutning 2009/821/EF af 28. september 2009 om fastlæggelse af en liste over godkendte grænsekontrolsteder, af visse regler for den kontrol, der gennemføres af Kommissionens veterinæreksperter, og af veterinærenhederne i Traces (9) er der fastsat nærmere bestemmelser om et kommunikationsnet mellem veterinærenhederne i medlemsstaterne med det formål at følge f.eks. midlertidigt indførte registrerede hestes bevægelser.

(12) Det fælles veterinærdokument til brug ved import, der udstedes i overensstemmelse med forordning (EF) nr. 282/2004, i forbindelse med transport af heste fra den første bestemmelsesmedlemsstat til andre medlemsstater (»forlængelse af certifikatets gyldighedsperiode«) er det bedst egnede instrument til at sikre, at ukastrerede registrerede hingste, der indføres midlertidigt på særlige betingelser for så vidt angår equin viral arteritis, forlader Den Europæiske Union senest 90 dage efter deres indførsel og straks efter afslutningen af de ridekonkurrencer, som de har deltaget i.

(13) Eftersom forlængelse af certifikatets gyldighedsperiode, jf. afsnit VII i den model til sundhedscertifikat, der findes i beslutning 92/260/EØF, ikke er implementeret i Traces, er det nødvendigt ved hjælp af det fælles veterinærdokument til brug ved import at sammenkæde forlængelsen af certifikatets gyldighedsperiode med udstedelse af et sundhedscertifikat, der er i overensstemmelse med bilag B til direktiv 90/426/EØF.

(14) På grund af arrangementets betydning og det begrænsede antal velkendte heste, der føres ind i Den Europæiske Union på de særlige betingelser, der fastsættes i denne afgørelse, forekommer de supplerende administrative procedurer at være hensigtsmæssige.

(15) Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET DENNE AFGØRELSE:

Artikel 1

Uanset artikel 1 i beslutning 92/260/EØF og artikel 6, litra a), i beslutning 2004/211/EF tillader medlemsstaterne midlertidig indførsel af ukastrerede registrerede hingste, der ikke opfylder de betingelser vedrørende equin viral arteritis, der er fastsat i afsnit III, litra e), nr. v), i modellerne til certifikat »A« til »E« i bilag II til beslutning 92/260/EØF, forudsat at disse heste

a) skal deltage i følgende ridekonkurrencer i London, Det Forenede Kongerige: i) den forolympiske testkonkurrence fra den 4. juli 2011 til den 10. juli 2011 ii) den XXX olympiade (De Olympiske Lege) fra den 27. juli 2012 til den 12. august 2012 iii) de XIV paralympiske sommerlege (De Paralympiske Lege) fra den 29. august 2012 til den 9. september 2012, og

b) opfylder betingelserne i artikel 2 i denne afgørelse.

Artikel 2

1. Medlemsstaterne sørger for, at de i artikel 1 omhandlede heste (i det følgende benævnt »hestene«) ledsages af et sundhedscertifikat, der svarer til den relevante model »A« til »E«, der findes i bilag II til beslutning 92/260/EØF, og som er blevet ændret således:

a) I litra e), nr. v), i afsnit III vedrørende equin viral arteritis tilføjes følgende: »eller — den registrerede hest skal indføres i henhold til Kommissionens afgørelse 2010/613/EU.«

b) Følgende led indsættes i den del af afsnit IV, som udfyldes af embedsdyrlægen: »— hesten skal deltage i ridekonkurrencerne under den forolympiske testkonkurrence i juli 2011/De Olympiske Lege i juli og august 2012/De Paralympiske Lege i august og september 2012 (det gældende understreges, og det ikke-gældende overstreges) — der er truffet foranstaltninger til at transportere hesten ud af Den Europæiske Union straks efter afslutningen af ridekonkurrencen under den forolympiske testkonkurrence/De Olympiske Lege/De Paralympiske Lege (det gældende understreges, og det ikke-gældende overstreges) den … (datoen indsættes) gennem udgangsstedet … (navnet på udgangsstedet indsættes) — hesten er ikke bestemt til avl eller sædopsamling under dens ophold på højst 90 dage i en medlemsstat i Den Europæiske Union.«

2. Medlemsstaterne iværksætter ikke en alternativ kontrolordning for hestene som foreskrevet i artikel 6 i direktiv 90/426/EØF.

3. Hestenes status kan ikke ændres fra midlertidig indførsel til endelig indførsel.

Artikel 3

1. Medlemsstaterne sørger for, at de veterinærmyndigheder, der udsteder det fælles veterinærdokument til brug ved import (i det følgende benævnt »CVED-dokumentet«), jf. forordning (EF) nr. 282/2004, ikke blot foretager veterinærkontrollen af hestene i overensstemmelse med direktiv 91/496/EØF, men også

a) giver det udgangssted, der er anført i afsnit IV i det i artikel 2, litra b), omhandlede certifikat, meddelelse om tidspunktet for udførsel fra Den Europæiske Union ved at udfylde rubrik 20 i CVED-dokumentet, og

b) giver den lokale veterinærenhed (GB04001), jf. artikel 2, litra b), nr. iii), i beslutning 2009/821/EF, der er ansvarlig for det sted, hvor den i artikel 1 omhandlede ridekonkurrence skal afholdes (i det følgende benævnt »stedet for konkurrencen«), meddelelse ved telefax eller e-mail om hestenes ankomst.

2. Medlemsstaterne sørger for, at hestene under transporten fra den første bestemmelsesmedlemsstat, der er anført i CVED-dokumentet, til en anden medlemsstat eller til stedet for konkurrencen ledsages af følgende sundhedsdokumenter:

a) sundhedscertifikatet, der er udfyldt i overensstemmelse med artikel 2, stk. 1, hvori det særlige afsnit VII vedrørende tilladelse til transport mellem medlemsstaterne er udfyldt, og

b) sundhedscertifikatet, jf. bilag B til direktiv 90/426/EØF, som skal meddeles bestemmelsesstedet i det format, der foreskrives i forordning (EF) nr. 599/2004, og indeholder en krydshenvisning i del I, afsnit I.6, til det i litra a) omhandlede certifikat.

3. Medlemsstater, der har fået meddelelse om transporten af hestene i overensstemmelse med stk. 2, bekræfter, at hestene er ankommet, ved at udfylde rubrik 45 i CVED-dokumentets del 3.

Artikel 4

Det Forenede Kongerige sørger for, at den kompetente myndighed — i samarbejde med arrangøren af de i artikel 1 omhandlede konkurrencer og det udpegede transportselskab — træffer de nødvendige foranstaltninger til at sikre, at hestene

a) kun indføres til stedet for konkurrencen, hvis der foreligger dokumentation som fastsat i artikel 3, stk. 2, for deres bevægelser fra den første bestemmelsesmedlemsstat, der er anført i CVED-dokumentet, til Det Forenede Kongerige, og

b) straks forlader Den Europæiske Union efter konkurrencens afslutning.

Artikel 5

Denne afgørelse er rettet til medlemsstaterne.

Udfærdiget i Bruxelles, den 8. oktober 2010. På Kommissionens vegne John DALLI Medlem af Kommissionen

(1) EFT L 224 af 18.8.1990, s. 42.

(2) EFT L 130 af 15.5.1992, s. 67.

(3) EUT L 73 af 11.3.2004, s. 1.

(4) EFT L 268 af 24.9.1991, s. 56.

(5) EUT L 216 af 28.8.2003, s. 58.

(6) EUT L 49 af 19.2.2004, s. 11.

(7) EUT L 94 af 31.3.2004, s. 63.

(8) EUT L 94 af 31.3.2004, s. 44.

(9) EUT L 296 af 12.11.2009, s. 1.